Sarawak catat satu lagi kematian
SHEILA ZAIDI KUCHING : Sarawak merekodkan satu lagi kes kematian semalam menjadikan
jumlah kematian di negeri ini sebanyak 14 kes. Sekretariat Jawatankuasa Pengurusan Bencana Negeri (JPBN) Sarawak berkata
mangsa kematian keempat belas itu merupakan seorang perempuan warga tempatan
berumur 47 tahun dari Kuching. “Mangsa mula mengalami batuk dan demam pada 2 April yang lalu dan
dimasukkan ke Hospital Umum Sarawak (HUS) pada 8 April.  “Mangsa kemudiannya disahkan positif Covid-19 pada 10 April 2020 dan
meninggal dunia semalam pada jam 7.36 pagi,” katanya kepada pemberita
dalam satu kenyataan semalam.  Menurut JPBNS, punca jangkitan ke atas mangsa bagaimanapun masih dalam
siasatan. Sementara itu, katanya, tujuh lagi kes baharu positif Covid-19 dilaporkan
semalam menjadikan jumlah bilangan kes di Sarawak sebanyak 341 kes sejak kes
positif pertama dilaporkan pada 13 Mac 2020 dan kesemua tujuh kes tersebut
sekarang sedang dirawat di HUS.  Manakala sebanyak 185 kes baharu Orang Yang Disyaki(PUI) dilaporkan
menjadikan jumlah keseluruhan sebanyak 2,525 kes, katanya.  Daripada jumlah itu, 2,091 kes adalah negatif dan 93 kes PUI masih menunggu
keputusan makmal, ujarnya.  Kuching merekodkan jumlah PUI tertinggi iaitu 156 kes diikuti Kota
Samarahan 13, Bau (tujuh), Serian dan Miri masing-masing tiga, Betong, Kapit
dan Bintulu pula masing-masing merekodkan seorang PUI.  “Terdapat penambahan seramai 41 rakyat Sarawak yang tiba dari luar
negara, Semenanjung, Sabah dan Labuan menjadikan jumlah keseluruhan seramai 753
orang yang telah ditempatkan di Pusat Kuarantin sebagai Orang Di Bawah
Pengawasan (PUS).  “Di Kuching, seramai 107 PUS ditempatkan di Hotel Hock Lee, 85 orang
di Hotel Rajah Court Dormani dan 78 orang di Hotel Kuching Park,” kata
beliau.  Sementara di Miri, 81 PUS ditempatkan di Hotel Mega, 45 di Hotel Somerset,
13 orang di Ostay Inn, 40 di Cosy Inn, 63 di Imperial Palace dan 13 orang di
Eastwood Resort.  Manakala di Limbang, 88 PUS ditempatkan di Hotel Purnama dan di Bintulu
pula 140 PUS di kuarantin di Hotel Park City Everly. 
See author's posts
